《征妇怨》
明代·江源

汉家天子征北戎，甲兵耀日旌旗红。千车万马咸阳道，金鼓喧阗尘蔽空。

儿夫本是良家子，应募仗剑思掳忠。去年相送都门外，死生决别何时逢。

音书欲寄鸿雁绝，梦魂欲到关山重。风霜万里黄龙塞，战伐三年青海东。

少时岁月急如箭，镜中绿鬓成霜蓬。纵图麟阁丹青像，其奈深闺憔悴容。

官家且下轮台诏，将军休勒燕然功。旋车不独儿夫愿，六军更喜归三农。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。